DECIZIA PARLAMENTULUI EUROPEAN ȘI A CONSILIULUI
din 23 octombrie 2007
privind mobilizarea Fondului european de ajustare la globalizare, în aplicarea punctului 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară
(2007/726/CE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2),
având în vedere propunerea Comisiei,
întrucât:
(1)
Uniunea Europeană a creat un Fond european de ajustare la globalizare (denumit în continuare „fondul”) în vederea oferirii de sprijin suplimentar lucrătorilor concediați care suferă de pe urma consecințelor schimbărilor structurale majore în tiparele comerțului mondial și pentru a îi ajuta pe aceștia să se reintegreze pe piața muncii.
(2)
Acordul interinstituțional din 17 mai 2006 permite mobilizarea fondului în limita unui plafon anual de 500 milioane de euro.
(3)
Regulamentul (CE) nr. 1927/2006 cuprinde dispozițiile care permit mobilizarea fondului.
(4)
Franța a prezentat solicitări de mobilizare a fondului pentru cele două cazuri de concedieri care au intervenit în sectorul auto, în special la furnizori ai grupurilor Peugeot SA și Renault SA,
DECID:
Articolul 1
În cadrul bugetului general al Uniunii Europene pentru exercițiul financiar 2007, Fondul european de ajustare la globalizare este mobilizat pentru a oferi suma de 3 816 280 EUR.
Articolul 2
Prezenta decizie se publică în Jurnalul Oficial al Uniunii Europene.
Adoptată la Strasburg, 23 octombrie 2007.